section_heading: S Moonfog Records (1995. – 2004.)
paragraph_text: Bubnjar Fenriz je između 1993. i 1995. godine sudjelovao u mnogo sporednih projekata. Među njima su bili ambijentalni samostalni projekt Neptune Towers i black/folk metal jednočlani sastav Isengard (koji je bio osnovan još 1989. godine). U tom je razdoblju također snimio i album sa Satyrom kao duo Storm te svirao bas-gitaru na debitantnom albumu sastava Dødheimsgarda. Fenriz je također još od 1987. godine bio originalni član sastava Valhall kojeg je bio primoran napustiti 1989. kako bi se usredotočio na Darkthrone, no unutar ovog perioda on mu se opet vraća i ponovno svira bubnjeve u sastavu.